Kuigi pidupäeva oleks olnud huvitav otse paraadi keskelt jälgida, oli kambapeale meelestatus selline, et oleme elus oma osa hurraa karjumisi ja võõraste lippude lehvitamisi juba kätte saanud. Nii jälgisime ülekannet riigitelevisioonist. Fidel ise pidustusest osa ei võtnud, arst olla selle ära keelanud. Ilmselt seesama arst, kes lubas, et  vanahärra elab 140-aastaseks. Ju siis on strateegia selline, et las riigipea puhkab kümmekond aastat ja siis toimetab tarmukalt edasi. Ekraanil vilkus regulaarselt uudis Raul Castro osaleb tseremoonial, milles oli tunda nii propagandat kui üleüldist ellusuhtumist, et klaasid on ikka pooltäis, mitte -tühjad.